Avoin keskustelu perheessä voi ehkäistä nuorten päihdekokeiluja

Koulutiensä päättäville kevätjuhlapäivä on erityisen tärkeä etappi. Peruskoulu on suoritettu ja on aika hengähtää ennen seuraavia haasteita. Koulun päättymistä ja loman alkamista saa ja pitää juhlistaa, mutta päihteet eivät kuulu alaikäisten juhlintaan.

Nuorten omat juhlimisperinteet muodostuvat jo lapsuusiässä. Kotona voidaan yhdessä pohtien keskustella siitä, miten tätä tärkeää päivää olisi mukava juhlistaa. Asennoituminen päihteisiin alkaa muotoutua nuoruusiässä. Nuorten ajattelu on vielä mustavalkoista ja yksiulotteista ja päihteistä saatetaan nähdä vain hyödyt. Haitat jäävät huomiotta tai sivuutetaan kokonaan. Vanhempien ja aikuisten tehtävä on auttaa nuoria ottamaan eri näkökulmat huomioon omia valintoja tehdessään. Tämä koskee myös päihteitä.

Keskustelun tueksi

Tietääkö nuori:

miksi päihteet ovat alaikäisiltä kiellettyjä?

mitä terveysvaikutuksia päihteillä on?

miten toimia, jos joku tarjoaa päihteitä kokeiltavaksi?

Ennakoi:

mihin nuori on menossa viettämään iltaa?

kenen seurassa nuori viettää aikaa?

miten ja mihin aikaan nuori palaa kotiin? Tarjoudu hakemaan nuori kotiin!

korosta, että juhlimisen tulee olla päihteetöntä. Mieti nuoren kanssa yhdessä, miten toimia, jos hän kohtaa päihdetarjontaa illan aikana.

Vanhempien/huoltajien on hyvä korostaa, että kotiin voi aina tulla ja että vanhempiin voi ja pitää ottaa yhteyttä tilanteessa kuin tilanteessa. Keskustelua on hyvä käydä useampaan kertaan ja hyvissä ajoin ennen koulun päättymistä.

Vanhemmat voivat jalkautua seuraamaan nuorten juhlintaa saadakseen käsityksen koulun päätösjuhlista. Kun nuorten ajanviettoon ja juhlimiseen ei tarpeettomasti puutu, ei aikuisten läsnäolosta ole haittaa.

#MieTurvaan lasten ja nuorten kehitystä asettamalla rajat niin, etten hyväksy päihteiden käyttöä. Turvaathan siekii?

#MieUskallan puuttua, jos näen päihdekokeiluja. Uskallathan siekii?

#MieVastaan osaltani siitä, että lapsilla ja nuorilla on turvallinen aikuinen lähellä. Vastaathan siekii?

#MieVälitän niin, etten välitä päihteitä alaikäiselle. Välitäthän siekii niin, ettet välitä päihteitä?

Iloista ja aurinkoista juhlapäivää kaikille koulunsa päättäville ja kesälomalle siirtyville!

Lisätietoja:

Sanna Ahtiainen, ehkäisevän päihdetyön asiantuntija, p. 040 740 5527, sanna.ahtiainen@ekhva.fi

Päihdetilannekyselyn 2023 tulokset:

Paihdetilannekysely-LOPPURAPORTTI-2023.pdf (ekhva.fi)